Vali- nõudlik- pikk uksekell Midrimaa lasteaias sundis sammu pikendama ning uksele tormama. “Laske sisse kadrisandid!” kostus ukse tagant. Palju, palju pisikesi valgesse riietatud kadrisante sisenes lasteaia koridori. Punaste põskede ja särasilmade taga olid tuttavad näokesed – need ju meie Midrikiisud koolimaja rühmast. Luunja Vallavalitsuses oli käidud just õnne viimas ning nüüd siis lasteaeda ka! Direktor ja õppejuht jäid mõne mõistatusega natuke hätta, aga kadrid suunasid õigele teele. Arvamised arvatud, nüüd kutsusid külalised näpuosavus- ja tunnetusmängu mängima. Kinnisilmi tuli kompimise teel otsustada, kas nööbil on 2 või 4 auku. No oli ikka keeruline, enamus nööpe tundusid näpu all hoopis ühe-augulised. Kadridel oli nalja palju, aga üheskoos said nööbid sorteeritud! Vahva oli!